Liberalii din Timiș, fermi pe poziții. Președintele Alin Nica exclude alianța locală cu PSD
- Cristian Raducanu
- 25 martie 2024, 13:17
Filiala PNL din Timiș se opune unei posbile alianțe cu social-democrații. Liderii din teritoriu acuză decizia venită de la București. Invocă faptul că ordinul din Modrogan nu se pliază într-un județ în care Iohannis a câștigat alegerile cu 80%, iar PSD are o cotă de încredere de sub 10%.
PNL Timiș nu mizează pe o alință cu PSD
PNL Timiș a votat în unanimitate împotriva alianței cu PSD la ședința Consiliului Național Extraordinar al PNL, convocat duminică seara. Liberalii din Timiș susțin că o astfel de alianță este împotriva electoratului care a votat cu PNL.
Alin Nica, președintele PNL Timiș, în continuare susține că o astfel de alianță nu are cum să funcționeze într-un oraș unde PSD nu obține sub 10%.
"Competiție electorală cu PSD, nu blat cu arbitrii de la București"
"Am fost de acord cu toţii să ne opunem acestei decizii care este împotriva opţiunilor locuitorilor din Timişoara şi judeţul Timiş. Noi dorim să câştigăm alegerile corect şi cinstit prin noi înşine.
Am justificat acest vot împotrivă spunând că nu e normal ca într-un judeţ în care preşedintele Iohannis a câştigat alegerile prezidenţiale cu aproape 80 la sută din voturi în turul doi. Candidaţii PSD la primărie obţin scoruri cu o sigură cifră.
Acum vine cineva de la Bucureşti şi să impună o alianţă contra naturii. Aceasta nu este o decizie cu care noi să putem fi de acord", se arată într-un comunicat de presă emis de PNL Timiș.
Alin Nica nutriște convingere că în PNL încă mai funcționează dreptul la libera exprimare. Totodată, liderul a subliniat că "politica se face la urne, și nu în spatele ușilor închise".
"De aceea spunem clar şi răspicat NU PSD! Timişoara şi Timişul sunt de dreapta şi oamenii ştiu care e diferenţa între PNL şi PSD. De aceea, am votat împotrivă! De aceea vom merge în faţa alegătorilor cu fruntea sus. Sunt convins că opţiunile lor exprimate democratic ne vor da dreptate.
Am spus tot timpul că politica se face la urne, nu în spatele uşilor închise prin negocieri, târguri sau diktate", a mai argumentat președintele liberalilor din Timiș, Alin Nica, într-o postare pe Facebook.
Consiliul Politic PNL a aprobat alianța electorală cu PSD
Consiliul Politic Național al PNL s-a întrunit duminică seara, 24 martie, într-o ședință online, în urma căreia s-a aprobat alianța electorală cu PSD la alegerile europarlamentare și fuziunea cu ALDE.